พอร์ตปีระกา : เพิ่มหุ้น ลดทองคำ
พอร์ตการลงทุน ในปี 2560 เพิ่มน้ำหนักการลงทุนเป็นระดับ Growth เนื่องจากมองว่า สินทรัพย์เสี่ยงทั่วโลกมีทิศทางฟื้นตัวขึ้น
22 ม.ค. 2560

โดย...ฝ่ายพัฒนาธุรกิจและผลิตภัณฑ์ บลจ.วรรณ 
พอร์ตการลงทุน ในปี 2560 เพิ่มน้ำหนักการลงทุนเป็นระดับ Growth เนื่องจากมองว่า สินทรัพย์เสี่ยงทั่วโลกมีทิศทางฟื้นตัวขึ้น โดยเฉพาะตลาดหุ้นประเทศพัฒนาแล้ว เช่น สหรัฐ ญี่ปุ่น และไทย ที่ได้ประโยชน์จากมาตรการกระตุ้นเศรษฐกิจที่ชัดเจน ความไม่แน่นอนต่างๆ เริ่มคลี่คลาย โดยให้น้ำหนักการลงทุนสินทรัพย์เสี่ยงในปี 2560 ทั้งในและต่างประเทศ ดังนี้
Overweight :
ตลาดหุ้นต่างประเทศ โดยเฉพาะตลาดหุ้นประเทศพัฒนาแล้วอย่างตลาดหุ้นสหรัฐ ที่ผลประกอบการมีแนวโน้มฟื้นตัวโดดเด่นและตลาดหุ้นญี่ปุ่นที่ได้รับอานิสงส์จากค่าเงินเยนที่อ่อนค่าลงเมื่อเทียบกับเงินเหรียญสหรัฐ
Neutral :
(1) ตลาดหุ้นไทยจากเศรษฐกิจที่ฟื้นตัวและผลักดันให้ผลประกอบการบริษัทจดทะเบียนปี 2560 มีแนวโน้มปรับตัวเพิ่มขึ้น โดยเฉพาะกลุ่มที่ได้รับประโยชน์จากนโยบายเศรษฐกิจของภาครัฐ อานิสงส์จากค่าเงินบาทที่อ่อนค่าลงและหุ้นที่ยังมีมูลค่าต่ำกว่ามูลค่าที่เหมาะสม (Cheap Valuation) เช่น กลุ่มพลังงาน กลุ่มปิโตรเคมี กลุ่มรับเหมาก่อสร้าง กลุ่มอาหารและกลุ่มอิเล็กทรอนิกส์
รวมทั้งกระจายการลงทุนใน (2) กองทุนอสังหาริมทรัพย์และกองทุนโครงสร้างพื้นฐานเล็กน้อยจากการจ่ายปันผล และ
(3) น้ำมัน โดยคาดว่าราคาน้ำมันจะปรับตัวเพิ่มขึ้นหลังการบรรลุข้อตกลงลดกำลังการผลิตของกลุ่ม OPEC และ Non-OPEC โดยมองราคาน้ำมันดิบเวสต์เทกซัส ไต่ระดับขึ้นสู่ 55-65 เหรียญสหรัฐ/บาร์เรล เมื่อเทียบกับค่าเฉลี่ยราคาน้ำมันที่ 40 เหรียญสหรัฐ/บาร์เรลในปี 2559
Underweight :
ตราสารหนี้โดยเฉพาะตราสารหนี้ระยะกลางถึงยาว เพื่อลดความเสี่ยงจากความผันผวนของราคาตราสารหนี้หลังธนาคารกลางสหรัฐมีโอกาสที่จะขึ้นดอกเบี้ยปีหน้า 3 ครั้ง และแนวโน้มอัตราเงินเฟ้อที่เร่งตัวขึ้นนั้นอาจกดดันให้ธนาคารกลางในหลายๆ ประเทศปรับอัตราดอกเบี้ยขึ้น ซึ่งจะส่งผลให้ราคาตราสารปรับตัวลดลง